ΓΡΑΠΤΗ ΕΡΩΤΗΣΗ P-0027/03

υποβολή: Charles Pasqua (UEN) προς την Επιτροπή

(13 Ιανουαρίου 2003)

Θέμα: Προστασία της ονομασίας γιαούρτι (yaourt)

Μετά την απόφαση SMANOR του Δικαστηρίου των Ευρωπαϊκών Κοινοτήτων, η ερμηνευτική ανακοίνωση της Επιτροπής σχετικά με τις ονομασίες πώλησης των τροφίμων, με ημερομηνία 15 Οκτωβρίου 1991(1), διευκρίνισε τα χαρακτηριστικά στοιχεία του προϊόντος 'γιαούρτι': παρουσία ζώντων οξυγαλακτικών βακτηρίων, σε άφθονη ποσότητα. Το γιαούρτι είναι επομένως προϊόν του οποίου τα ειδικά χαρακτηριστικά αναγνωρίζονται από τις ευρωπαϊκές αρχές.

Στην εν λόγω ανακοίνωση διευκρινίζεται επίσης ότι η απλή μνεία στη λέξη γιαούρτι θα μπορούσε να παραπλανήσει τον καταναλωτή σχετικά με την πραγματική φύση του προϊόντος.

Ο Κώδικας τροφίμων, στηνπό έγκριση μορφή του, διευκρινίζει ότι ο γενικός κανόνας είναι να χρησιμοποιείται η ονομασία γιαούρτι μόνον για προϊόντα που περιλαμβάνουν ζώντα γαλακτικά βακτηρίδια.

Η οδηγία 2000/13/ΕΚ(2) σχετικά με τη σήμανση και την παρουσίαση των τροφίμωνποχρεώνει τα κράτη μέλη να λαμβάνουν τα κατάλληλα μέτρα για να προστατεύονται οι καταναλωτές από τους κινδύνους απάτης.

Λαμβανομένωνπόψη των ορισμών που κατοχύρωσαν οι διάφοροι αυτοί φορείς, δικαιούται ένα κράτος μέλος όπως το Βασίλειο της Ισπανίας να τροποποιεί τη νομοθεσία του επεκτείνοντας την ονομασία γιαούρτι σε προϊόντα που δεν περιλαμβάνουν πλέον τόσα ζώντα γαλακτικά βακτήρια·

Λαμβανομένωνπόψη των κοινοτικών αρχών σχετικά με την προστασία των καταναλωτών, ένα κράτος μέλος όπως το Βασίλειο της Ισπανίας έχει δικαίωμα να τροποποιεί τις ρυθμίσεις σχετικά με την ονομασία γιαούρτι που μέχρι τότε χρησιμοποιείτο αποκλειστικά για προϊόντα που περιέχουν ζώντα γαλακτικά βακτήρια και να την επεκτείνει σε προϊόντα των οποίων τα ζώντα γαλακτικά βακτήρια έχουν καταστραφεί·

Μπορεί να δηλώσει η Επιτροπή τα μέτρα που προτίθεται να λάβει για να σταματήσει η εφαρμογή της νέα ισπανικής νομοθεσίας σχετικά με την ονομασία 'γιαούρτι'·

(1) ΕΕ C 270/2.

(2) ΕΕ L 109 της 6.5.2000, σελ. 29.

Απάντηση του κ. Fischler εξ ονόματος της Επιτροπής

(11 Μαρτίου 2003)

Ο στόχος της ερμηνευτικής ανακοίνωσης της Επιτροπής την οποία αναφέρει το Αξιότιμο Μέλος του Κοινοβουλίου είναι να καθοριστούν, στο πλαίσιο της ελεύθερης κυκλοφορίας των εμπορευμάτων, οι όροι βάσει των οποίων ένα κράτος μέλος μπορεί να απαιτήσει η ονομασία ενός προϊόντος που πωλείται στο έδαφός του να είναι διαφορετική από εκείνη που χρησιμοποιείται στις χώρες παραγωγής ώστε να προστατεύονται οι καταναλωτές από τον κίνδυνο σύγχυσης μεταξύ διαφορετικών προϊόντων.

Πρέπει το προϊόν να παρουσιάζει διαφορετικά χαρακτηριστικά όσον αφορά τη σύνθεση ή την παρασκευή σε σχέση με τα προϊόντα που είναι γενικά γνωστά με την ονομασία αυτή στην Κοινότητα, ώστε να μην μπορεί να θεωρηθεί ότι ανήκει στην ίδια κατηγορία. Στο πλαίσιο αυτό, η έννοια των ειδικών χαρακτηριστικών του προϊόντος είναι πολύ σημαντική.

Πράγματι, ούτε το Ευρωπαϊκό Δικαστήριο ούτε η Επιτροπή (στην ερμηνευτική ανακοίνωσή της) δεν δίνουν τον ορισμό του όρου γιαούρτι. Στην απόφαση Smanor, το Ευρωπαϊκό Δικαστήριο καθορίζει τις περιπτώσεις όπου είναι αναγκαίο να τροποποιηθεί η ονομασία του προϊόντος για να προστατευθούν οι καταναλωτές από τον κίνδυνο σύγχυσης μεταξύ διαφορετικών προϊόντων. Προς τον σκοπό αυτό, το Ευρωπαϊκό Δικαστήριο σημείωσε ότι σύμφωνα με τον Κώδικα Τροφίμων, το βασικό χαρακτηριστικό του προϊόντος που τίθεται σε εμπορία με την ονομασία γιαούρτι είναι η παρουσία ζώντων οξυγαλακτικών βακτηριδίων, σε μεγάλη ποσότητα.

Το Ευρωπαϊκό Δικαστήριο τόνισε την απουσία κοινών ή εναρμονισμένων κανόνων σχετικά με την παρασκευή ή την εμπορία γιαουρτιού, με εξαίρεση την οδηγία της Επιτροπής αριθ. 93/102/ΕΟΚ, της 16ης Νοεμβρίου 1993, που τροποποιεί την οδηγία αριθ. 79/112/ΕΟΚ για την προσέγγιση των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους(1).

Λόγω έλλειψης κοινοτικής νομοθεσίας, ένα κράτος μέλος έχει το δικαίωμα να θεσπίσει κανόνες όπως αυτούς για τη χρήση της ονομασίας γιαούρτι και να αποφασίσει σε ποιο προϊόν θα εφαρμοστούν οι εν λόγω κανόνες.

Η Επιτροπή έλαβε το σχέδιο της ισπανικής νομοθεσίας που αναφέρει το Αξιότιμο Μέλος του Κοινοβουλίου στο πλαίσιο της οδηγίας αριθ. 98/34/ΕΚ του Κοινοβουλίου και του Συμβουλίου της 22ας Ιουνίου 1998 για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών(2). Το κείμενο αυτό επιτρέπει την εμπορία ορισμένων προϊόντων με την ονομασία παστεριωμένο γιαούρτι μετά από ζύμωση. Η Επιτροπή δεν έφερε καμία αντίρρηση για το εν λόγω σχέδιο κανονισμού. Σύμφωνα με τη διαδικασία που ορίζεται στην οδηγία αριθ. 98/34/ΕΚ, επιτρέπεται στις ισπανικές αρχές να θεσπίσουν τη νομοθεσία τους, από τις 26 Ιανουαρίου 2003.

Εντούτοις, η Επιτροπή έλαβε αρκετές καταγγελίες όσον αφορά την ισπανική νομοθεσία που βασίζεται ιδίως στην οδηγία αριθ. 2000/13/ΕΚ του Κοινοβουλίου και του Συμβουλίου της 20ής Μαρτίου 2000 για την προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων. Οι καταγγελίες αυτές καθώς και η νομική κατάσταση στα κράτη μέλη εξετάζονται επί του παρόντος όσον αφορά την ονομασία του γιαουρτιού.

(1) ΕΕ L 291 της 25.11.1993.

(2) ΕΕ L 204 της 21.7.1998.